TRUE ยันชำระค่าประมูลคลื่น 900 MHz ตามฤกษ์
TRUE ยันชำระค่าประมูลคลื่น 900 MHz ตามฤกษ์ เผยไมเร่งรีบ เนื่องจากยังมีเวลาชำระค่าประมูลถึง 90 วัน 
15 ม.ค. 2559

นายนพปฎล เดชอุดม หัวหน้าคณะผู้บริหารด้านการเงิน บริษัท ทรู คอร์ปอเรชั่น จำกัด (มหาชน) หรือ TRUE เปิดเผยว่า บริษัทจะเข้าไปชำระค่าประมูลคลื่น 900 MHz งวดแรก พร้อมวางแบงก์การันตีตามฤกษ์ที่ผู้ถือหุ้นได้กำหนดไว้ ซึ่งไม่สามารถบอกได้ว่าเป็นวันใด 
อย่างไรก็ตาม บริษัทมีเวลาที่จะสามารถชำระค่าประมูลดังกล่าวได้ถึง 90 วัน และในส่วนของการเงิน หากบริษัทนำไปแบงก์การันตีวางเป็นหลักประกันเร็ว ก็จะส่งผลให้บริษัทต้องจ่ายดอกเบี้ยทันทีที่ออกแบงก์การันตี ดังนั้นบริษัทจึงไม่ได้มีความรีบเร่ง
“เงินที่นำมาชำระค่าประมูลคลื่น 900 MHz งวดแรก จำนวน 8,040 ล้านบาท มาจากเงินสดในมือของ TRUE ซึ่งมีอยู่กว่า 10,000 ล้านบาท ส่วนแบงก์การันตีก็ไม่ได้มีปัญหาอะไร เพราะมีหลายแบงก์ยินดีจะเข้ามาออกแบงก์การันตีร่วม เพราะบริษัทเป็นลูกค้าชั้นดี” นายนพปฎล กล่าว
อนึ่ง รูปแบบเงินกู้ของ TRUE จะเป็นซินดิเคทโลน นั่นหมายความว่าจะมีธนาคารหลายธนาคารร่วมกันปล่อยเงินกู้ จึงไม่เป็นที่น่ากังวล เนื่องจากภาระจะไม่ได้ตกอยู่เพียงแค่ธนาคารเดียว ซึ่งเป็นการลดความเสี่ยงของราคาที่ธนาคารร่วมกันปล่อยกู้ได้อีกด้วย
 